डॉ. रामविलास शर्मा की दृष्टि में “निराला हिन्दी की जातीय निधी हैं |”2 उन्होंने हिन्दी जाति की जातीय परम्परा को आगे बढ़ाया हैं | “बंगाल में जन्म लेने और वहाँ रहने से निराला में हिन्दी जातीय चेतना का उदय हुआ | बंगालियों में यह जातीय चेतना पहले से थी |”3 जातीयता की भावना अमृत और विष के समान है | “साथ ही यह चेतना कभी – कभी संकीर्ण प्रान्तीयता का रूप लेकर दूसरों की भाषा और साहित्य पर अनुचित आक्षेप करने की प्रेरणा भी देती है |”4 बंगाल में रहते हुए निराला ने यह लक्ष्य किया कि यहां के लोगों में प्रान्तीयता का भाव विष के समान फैला हुआ है | सिर्फ बंगाल में ही नहीं महाराष्ट्र, तमिल, आदि प्रदेशों में भी प्रान्तीयता का भाव विष के समान फैला हुआ है | जहां अपनी भाषा और प्रान्त के बारे में पहले सोचा जाता है फिर राष्ट्र के बारे में | निराला इस तरह के प्रांतीय प्रेम को राष्ट्र के लिए खतरनाक मानते हैं वे कहते हैं –“प्रान्त – प्रेम बुरा नहीं हैं; प्रांतीय तथा मातृभाषा पर गर्व होना भी स्वाभाविक है, पर प्रांत के नाम पर अन्य प्रांत वालों को पराया समझाना और एक ही देश का होकर पहले प्रांत और देश तथा पहले प्रांतीय भाषा, फिर देश – भाषा या राष्ट्रभाषा को स्थान देना अनुचित तथा निंदनीय बात है और जो लोग ऐसा दुर्भाव पनपा रहे हैं, वे अपने ही पैर में कुल्हाड़ी मार रहे है |”5 प्रान्त – प्रेम की सबसे बड़ी विकृति यह थी कि यदि अपनी भाषा राष्ट्रभाषा न हो सके तो हिन्दी भी न हो, अंग्रेजी चलती रहे | सन् 1947 के बाद जब हिन्दी को राष्ट्रभाषा घोषित किया गया तो काफी इसका विरोध हुआ | विशेषकर अहिन्दी भाषी क्षेत्रों में, जिसमें बंगाल भी प्रमुख है | इस सम्बन्ध में डॉ. शर्मा, निराला की कही गयी बातों को अत्यन्त प्रासंगिक मानते हैं | निराला कहते हैं हिन्दी सारे देश में सबसे अधिक समझी जाने वाली भाषा है | “बांगला को यह सुविधा प्राप्त नहीं, अथवा कारणवश उसे यह सुविधा प्राप्त नहीं हो सकी |इस स्थिति के लिए बंगाली खेद जरुर प्रकट कर सकते हैं | परन्तु और कोई उपाय न देखकर यदि वे यह कहें, जैसा की वसु महोदय कहते हैं कि हिन्दी के स्थान पर सारे देश में अंग्रेजी का व्यवहार होने से ज्याद सुविधा होगी, तो हम कहेंगे कि ऐसा प्रस्ताव उपस्थित करके वह अपनी जबर्दस्त मानसिक संकीर्णता का परिचय दे रहे हैं |”6 राष्ट्रभाषा का अर्थ यह नहीं है कि उसके अलावा अन्य भारतीय भाषओं का व्यवहार या विकास बन्द हो जायेगा | निराला ने इस स्थिति को बहुत स्पष्ट शब्दों में व्यक्त किया हैं | “ हिन्दी यदि राष्ट्रभाषा हो जाएगी, तो बंगालियों को इस बात का डर है कि बंगला भाषा का महत्व उससे कम हो जायेगा | परन्तु यह उनकी भूल है | हिन्दी के रहते हुए भी वे अपनी भाषा का महत्तम विकास कर सकते है | सभी प्रांतीय भाषाओं के संबंध में यह बात कही जा सकती है |”7 ध्यान देने की बात है यदि जातीय भाषओं का विकास अंग्रेजी के राष्ट्रभाषा बनने पर हो सकता है तो फिर हिन्दी के राष्ट्रभाषा बनने पर उनका विकास क्यों नहीं हो सकता | राष्ट्रभाषा हिन्दी के नेतृत्व में अन्य भारतीय भाषाएं आसानी से अपना विकास कर सकती हैं |